ODôvodnenie

A. Všeobecná časť

	Cieľom predloženého návrhu opatrenia o predkladaní poistno-matematických údajov a štatistických údajov poisťovne a pobočky zahraničnej poisťovne (ďalej len „opatrenie“) je ustanoviť obsah a formu poistno-matematických údajov a štatistických údajov týkajúcich sa používania kritéria pohlavia fyzickej osoby ako určujúceho poistno-matematického faktora pri stanovení výšky poistného a pre výpočet poistného plnenia, ak je ich stanovenie založené na príslušných poistno-matematických údajoch a štatistických údajoch. 
	Smernicou Rady 2004/113/ES zo dňa 13. decembra 2004 o vykonávaní zásady rovnakého zaobchádzania medzi mužmi a ženami v prístupe k tovaru a službám a ich poskytovaniu v platnom znení (ďalej len „smernica“) sa stanovila povinnosť pre členské štáty zabezpečiť, aby vo všetkých nových zmluvách uzavretých najneskôr po 21. decembri 2007, nemalo použitie pohlavia ako faktora pre výpočet poistného a poistného plnenia za následok rozdiely v poistnom jednotlivcov, ale taktiež členským štátom bola poskytnutá možnosť odložiť vykonávanie týchto opatrení, ktoré sú potrebné na dosiahnutie súladu s uvedenou povinnosťou, najneskôr o dva roky po 21. decembri 2007. V takom prípade príslušné členské štáty okamžite informujú Komisiu. Slovenská republika si uplatnila výnimku a povinnosť informovania Komisie bola splnená Ministerstvom financií Slovenskej republiky. Smernica stanovila pre členské štáty povinnosť zabezpečiť, aby sa zhromažďovali, uverejňovali a pravidelne aktualizovali presné údaje, ktoré sa týkajú použitia pohlavia ako určujúceho poistno-matematického faktora. Uvedené ustanovenie smernice bolo transponované § 35 ods. 3, 4, 5 zákona č. 8/2008 Z. z. o poisťovníctve a o zmene a doplnení niektorých zákonov (ďalej len „zákon o poisťovníctve“). Podľa § 35 ods. 4 zákona o poisťovníctve je NBS oprávnená a povinná ustanoviť opatrením vyhláseným v zbierke zákonov obsah a formu poistno-matematických údajov a štatistických údajov oznamovaných poisťovňou a pobočkou zahraničnej poisťovne. Opatrením si Slovenská republika splní povinnosť zhromažďovania údajov, ktoré sa týkajú použitia pohlavia ako určujúceho poistno-matematického faktora vyplývajúcu zo smernice. Na základe získaných údajov bude potom možné analyzovať, uverejňovať a aktualizovať údaje, ktoré sa týkajú použitia pohlavia ako určujúceho poistno-matematického faktora. 
         Podľa § 35 ods. 2 zákona č. 747/2004 Z. z. o dohľade nad finančným trhom a o zmene a doplnení niektorých zákonov je NBS oprávnená vydať opatrenie vyhlásené v Zbierke zákonov Slovenskej republiky, ktorým sa ustanoví štruktúra výkazov, hlásení, správ a iných informácií, ktoré sú dohliadané subjekty povinné vypracúvať a predkladať NBS, rozsah, obsah, členenie, termíny, forma, spôsob, postup a miesto predkladania takýchto výkazov, hlásení, správ a iných informácií vrátane metodiky na ich vypracúvanie, ako aj spôsob a termíny predkladania účtovnej závierky a konsolidovanej účtovnej závierky dohliadaných subjektov do NBS. 
	Predkladaný návrh opatrenia je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a nevyžaduje si konzultáciu s Európskou centrálnou bankou. 
	Prijatie opatrenia nepredpokladá negatívny finančný vplyv na štátny rozpočet, na rozpočty obcí, na rozpočty vyšších územných celkov (samosprávnych krajov) ani na ostatné rozpočty patriace do okruhu verejných rozpočtov. 
	Predložený návrh opatrenia nebude mať žiaden vplyv na životné prostredie (environmentálny vplyv), nepredpokladajú sa ani negatívne ekonomické vplyvy a ani negatívne vplyvy na zamestnanosť a na tvorbu pracovných miest a zároveň predložený návrh nebude mať žiadne negatívne dopady na boj proti kriminalite a terorizmu.